
            PARLAMENTUL  ROMÂNIEI

                CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	                             Bucureşti, 5 martie 2014

              Nr. Pl-x 14/2014


                                     RAPORT

                                                             asupra

propunerii legislative pentru modificarea Legii 35/1997 privind organizarea şi funcţionarea instituţiei Avocatul Poporului
În temeiul dispoziţiilor art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea Legii 35/1997 privind organizarea şi funcţionarea instituţiei Avocatul Poporului, trimisă cu adresa nr. Pl.x. 14 din 25 februarie 2014, înregistrată cu nr. 4c-11/183 din 25 februarie 2014.

Camera Deputaţilor este primă Cameră sesizată, în conformitate cu dispoziţiile art.75 alin. (1) din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat.

Propunerea legislativă are ca obiect de reglementare modificarea art. 7 alin. (1) din Legea nr.35/1997 privind organizarea şi funcţionarea instituţiei Avocatul Poporului, republicată, în sensul prevederii posibilităţii de a recomanda candidaţi pentru funcţia de Avocat al Poporului numai pentru grupurile parlamentare ale opoziţiei, nu pentru toate grupurile parlamentare, aşa cum se prevede în prezent. 

Consiliul Legislativ, conform adresei cu nr. 170 din 19 februarie 2014, a avizat negativ iniţiativa legislativă.

Comisia pentru egalitate de şanse pentru femei şi bărbaţi a avizat negativ iniţiativa legislativă, cu majoritate de voturi, în şedinţa din data de 25 februarie 2014, conform adresei cu nr.37/192 din 26 februarie 2014.

Guvernul României nu a transmis un punct de vedere. 
Avocatul Poporului, conform punctului de vedere transmis prin adresa cu nr.2001 din 3 martie 2014, consideră că propunerea de numire a Avocatului Poporului “numai de către o formaţiune politică/alianţă/partid” nu este justificată, întrucât menirea legală şi constituţională a acestuia este aceea de apărător al drepturilor şi libertăţilor tuturor persoanelor fizice. “Nici actualul context legislativ în materie şi nici jurisprudenţa Curţii Constituţionale nu conduc la opinia că Avocatul Poporului trebuie numit de o minoritate sau o majoritate parlamentară, important fiind ca acesta să îndeplinească condiţiile legale de numire şi să fie un profesionist în adevăratul sens al cuvântului, fără a se considera obligat în vreun fel faţă de cei care l-au propus şi susţinut pentru numire”.
În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat propunerea legislativă în şedinţa din data de 5 martie 2014.
La dezbateri au fost prezenţi 14 deputaţi din numărul total de 26 membri ai Comisiei juridice, de disciplină şi imunităţi.

În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, un raport de respingere a propunerii legislative pentru modificarea Legii 35/1997 privind organizarea şi funcţionarea instituţiei Avocatul Poporului, întrucât adoptarea propunerii legislative ar instituţionaliza un dezechilibru major între majoritate şi opoziţie, implementarea ei legiferând o negare absolută a dreptului majorităţii de a formula propuneri pentru candidaţii la funcţia de Avocat al Poporului, aducând atingere principiului potrivit căruia “majoritatea decide, opoziţia se exprimă”. Prin reglementarea propusă prin proiectul de act normativ se anulează posibilitatea majorităţii “de a se exprima”, creându-se posibilitatea de a se decide exclusiv pe baza propunerilor formulate de opoziţie.

Propunerea legislativă se încadrează în categoria legilor organice, fiind incidente prevederile art.58 alin.(3) din Constituţia României, republicată.

                   PREŞEDINTE,                                                   SECRETAR,
           BOGDAN LIVIU CIUCĂ                   CĂTĂLIN THEODOR NICOLESCU

Consilier parlamentar,

Rodica Penescu

